РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/341-14

05. новембар 2014. године

Б е о г р а д

З А П И С Н И К

12. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 30. ОКТОБРА 2014. ГОДИНЕ

Седница је почела у 11,00 часова.

Седницом је председавала Весна Марјановић, председница Одбора.

Седници је присуствовала Бранка Каравидић, члан Одбора.

Седници су присуствовали Аида Ћоровић (Александра Јерков) и Марко Ђуришић (Бранка Каравидић), заменици чланова Одбора.

Седници нису присуствовали чланови Одбора: Мирјана Андрић, Срђан Драгојевић, Владимир Ђукановић, Александар Југовић, Ненад Милосављевић, Саша Мирковић, Љиљана Несторовић, Сања Николић, Мира Петровић, Милан Стевановић, Душица Стојковић, Небојша Татомир, Милена Турк и Милорад Цветановић, нити њихови заменици.

Седници су присуствовали Зоран Живковић, Борислав Стефановић и Владимир Павићевић, народни посланици.

Седници су присуствовали Вукашин Обрадовић, председник НУНС и Драгана Бјелица, представник УНС.

**Одбор је због недостатка кворума одржао седницу у складу са чл. 72. став 5. Пословника Народне скупштине. На седници се дискутовало и расправљало у циљу обавештаваања Одбора о питањима из његовог делокруга, по предложеним тачкама дневног реда из Сазива:**

1. Примена члана 4. Закона о јавном информисању и медијима („Службени гласник РС“, број 83/14);

2. Разно.

У дискусији су учествовали Весна Марјановић, Аида Ћоровић, Зоран Живковић, Владимир Павићевић и Борислав Стефановић.

**Весна Марјановић** je у уводној речи обавестила присутне да је седница првобитно била сазвана за понедељак, 27. октобар 2014. године, у складу са Пословником али да је на захтев чланова Одбора владајуће већине одложила датум одржавања седнице, јер је 27. октобра страначка слава СНС.

Рекла је да је на тај начин желела да “изађе у сусрет“ члановима Одбора који су чланови СНС, иако тог датума није званични државни празник већ верски празник.

Упознала је присутне и са дописом Министарства културе и информисања, у којем се наводи молба Министарства да се седница Одбора одложи за 30. или 31. октобар, јер је министар Иван Тасовац 27. октобра на унапред планираном службеном путу. У допису се, такође, наводи жеља министра да присуствује седници. Поред Ивана Тасовца, министра и Саше Мирковића, државног секретара Министарства, на седницу су позвани представници Удружења новинара Србије (УНС) и представници Независног удружења новинара Србије (НУНС).

Обавестила је присутне да министар није отказао учешће на седници и да не зна разлог одсуства министра Тасовца. Чланови владајуће већине, као разлог недоласка на седницу Одбора навели су, да је седница заказана за дан када се не одржава пленарна седница Народне скупштине, што није у складу са мерама штедње које се спроводе у Народној скупштини и целокупном друштву.

Председница је присутнима предочила податак о броју одржаних седница других одбора у претходна два месеца, у данима када није било седница Народне скупштине.

Наглалсила је да је идеја за одржавање ове седнице уследила након вишенедељних и вишемесечних покушаја да Одбор организује јавно слушање на тему слободе медија у Србији, а на основу две иницијативе, једне која је потекле од чланова Одбора и друге која је иницијатива НУНС-а, коју је потписло око 2000 новинара.

Истакла је да је у најновијем Извештају о напретку Србије за приступање ЕУ, исказана брига због постојеће, “растуће тенденције аутоцензуре, која у комбинацији са непримереним утицајем на уређивачку политику и низом интервенција против сајтова на „web-u“ штети слободи медија и негативно утиче на развој професионалног и истраживачког новинарства“. У овом Извештају се очекује од Републике Србије да се Народној скупштини да много већи значај, управо у организацији јавних слушања, као и да у њих треба укључивати најшире кругове друштва, цивилног сектора, професионалних удружења, независних стручњака, итд.

Весна Марјановић је навела своје мишљење да је то једна смерница коју би сви требали да прихвате као обавезу, уколико желимо да пут ка ЕУ буде што бржи.

Сумирајући своје излагање, председница Одбора је рекла да разлога за одржавање седнице са предложеном тачком дневног реда има више него довољно и изразила је жаљење што је тема медијских слобода због неких техничких или партијских питања претворена у контроверзну тему.

Рекла је да ће присутни народни посланици током расправе изнети своје ставове али неће бити у могућности да чују другачије мишљење због одсутности представника владајуће већине, што ће онемогућити конструктивну расправу.

Изразила је уверење да ће дискусија у вези са слободом медија бити настављена и након ове седнице, јер планира да на некој од наредних седница предложи тачку дневног реда која ће се односити на примену члана 4. Закона о јавном информисању и медијима.

Изразила је наду да ће тој седници присуствовати чланови Одбора и други народни посланици, као и представници свих партија које су заступљене у парламенту.

**Зоран Живковић** је изразио незадовољство јер на седници Одбора нису присутни чланови Одбора који представљају владајућу већину и то окарактерисао као вид опструкције рада Одбора.

Нагласио је да борба за слободне медије у Србији и законе који дефинишу ту област, мора да буде свакодневна обавеза сваког грађанина, новинара а посебно политичара.

Истакао је да заједнички циљ свих мора да буде обезбеђивање услова да медији слободно могу да упуте критику политичарима у вези са њиховим поступцима, без обзира да ли су на власти или у опозицији.

**Владимир Павићевић** је изнео своје мишљење да су Иван Тасовац, министар културе и информисања и чланови владајуће већине у неспоразуму или у сукобу, јер је управо министар Тасовац тражио да седница Одбора буде заказана у овом термину, а владајућа већина је одбила да учествује у раду на седници.

Изразио је негодовање због изостанка министра, поготово имајући у виду да је министар предложио термин одржавања седнице а да накнадно никога није обавестио да истој неће присуствовати.

Истакао је да су слободни медији једни од стубова демократије и самог демократског поретка.

Посебно је нагласио да у тренутној ситуацији у нашем друштву, поједини новинари јавно говоре о директним политичким притисцима на њих, што се испољава кроз вршење утицаја на то шта и како треба да пишу и како да извештавају, какве анализе да праве, итд.

Рекао је да су поједине емисије потпуно избрисане са неких телевизијских канала који користе националну фреквенцију, што је створило ситуацију у којој су углавном престале да се емитују емисије у којима је могла да се чује критика упућена актуелној Влади, у вези са чим се министар Тасовац није изјашњавао.

Указао је на чињеницу да је ЕУ у свом извештају саопштила да има примедбе у вези са стањем медија у Србији, што доводи до тога да је у Србији слобода изражавања угрожена и да су заступљени примери аутоцензуре.

**Борислав Стефановић** је изнео мишљење да неки електронски медији емитују програме који су у супротности са програмским садржајима на основу којих су добили националну фреквенцију, која представља јавно добро, а који су првобитно предвиђали емитовање програма чији је један од главних сегмената био информативни програм.

Нагласио је да те телевизије мењају своју уређивачку политику и постају „забавне“ телевизије, што им је један од главних аргумената за укидање одређених информативних емисија.

Изнео је став да власници телевизија са националном фреквенцијом немају право да „у ходу“ мењају своју уређивачку политику, да укидају информативне емисије које критикују одређене потезе Владе и владајуће већине.

Борислав Стефановић је указао и на преседан, да је један исти власник добио две телевизије са националним фреквемцијама, а да надлежни органи ништа не чине по том питању.

Истакао је да је у Србији, укидањем одређених емисија злоупотребом својинских и других права, укинуто право грађана на критичко мишљење и тако је директно прекршен члан 4. Закона о јавном информисању.

Рекао је да тренутна ситуација представља улазак у период потпуног медијског мрака и једноумља, као и да праве информације можемо да добијемо само на ретким “слободним“ електронским медијима и друштвеним мрежама.

**Аида Ћоровић** је изразила незадовољство чињеницом да предлог за одржавање јавног слушања на тему слободе медија у Србији није прихваћен од већине чланова Одбора.

Позвала је све новинаре да стану у одбрану своје професије и да се одупру евентуалним притисцима.

**Весна Марјановић** је на крају дискусије истакла, да је данас положај новинара веома тежак и да је задатак чланова Одбора, новинарских удружења и целокупног друштва да се омогући новинарима да раде нормално, достојанствено и слободно.

Замолила је стручну службу Одбора да писмо кабинета министра Тасовца, списак одржаних седница других одбора - када није било пленарно заседање, одредбе Пословника на које се председница позвала приликом сазивања седнице, буду саставни део Записника са ове седнице и да са свим овим буду упознати заинтересовани новинари.

Обавестила је све присутне, да је у преподневним сатима у дану када се седница одржава, добила предлог већине чланова Одбора, представника владајућих странака, са захтевом да председница Одбора закаже и сазове седницу са истом тачком дневног реда за четвртак, наредне недеље, као и да ће натредна седница Одбора бити одржана у складу са захтевом чланова Одбора, што ће бити прилика да се опет разговара о свим овим темама и чују различита мишљења и аргументи.

Седница је завршена у 11,50 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић